Psühholoogiks ei sobi igaüks. Esimeseks eelduseks on huvi inimese ja tema hingeelu vastu. Vaatamata sellele, et kõik psühholoogid pole konsultandid, on oluline hoolivus ja eetiline hoiak inimeste suhtes. Psühholoogi olulisteks isikuomadusteks on viisakus ja tähelepanelikkus, empaatilisus, tolerantsus, usaldusväärsus ja kohusetundlikkus. Kuna töö on vaheldusrikas, toimub muutuvates tingimustes ja sisaldab ootamatusi, nõuab see psühholoogilt  pingetaluvust, loovust, iseseisvust ja otsustusvõimet. Ka on oluline kontseptualiseerimisvõime, et psühholoog suudaks psühholoogia teooriate abil nähtusi ja protsesse kirjeldada, seletada ja prognoosida.